Besætningen på kongeskibet Dannebrog er beordret i land efter, at det er kommet frem, at der muligvis er asbest om bord på skibet.

Det bekræfter fungerende chef for Søværnets Operative Kommando, kommandør Henrik Andersen, som ikke vil løbe nogen risiko med hensyn til sit personel, overfor Nordjyske Medier. - Skibet er nu lukket af, indtil vi får klarhed over situationen, siger han. Henrik Andersen ønsker ikke at kommentere, hvorfra oplysningerne om asbest kommer, og selv om oplysningerne indtil videre er ubekræftede, og selv om skibet i 1990 gennemgik en asbestbehandling, hvor hensigten var at fjerne al asbest, er det alligevel noget, han tager meget alvorligt. Dannebrogs besætning må vente med at komme om bord, indtil skibet er undersøgt og eventuel asbest er fjernet. En grundig undersøgelse af Dannebrog er allerede sat i gang og Henrik Andersen forventer en afklaring i løbet af en uge.